NOTĂ INFORMATIVĂ
privind necesitatea elaborării proiectului de hotărâre de Guvern

**pentru aprobarea Regulamentului cu privire la achizițiile publice folosind procedura de negociere**

|  |
| --- |
| **Condițiile ce au impus elaborarea proiectului de act normativ și finalitățile urmărite** |
| Proiectul hotărârii Guvernului pentru aprobarea Regulamentului cu privire la achizițiile publice folosind procedura de negociere a fost elaborat pentru stabilirea modului de atribuire a contractelor de achiziție publică de bunuri, lucrări și servicii prin procedura de negociere și în scopul realizării prevederilor art.55 alin.(35) și art.56 alin.(8) din Legea nr. 131/2015 privind achizițiile publice. Noile prevederi adoptate la data de 26 iulie 2018 de către Parlamentul Republicii Moldova prin Legea nr.169/2018, pentru modificarea și completarea Legii nr.131/2015, impun necesitatea elaborării unui nou Regulament cu privire la achizițiile publice folosind procedura de negociere. Prin aprobarea prezentului Regulament se urmărește corelarea cadrului normativ secundar la noile prevederi legislative, digitalizarea proceselor privind achizițiile publice desfășurate prin procedura de negociere, înlăturarea problemelor care subminează în prezent eficiența sistemului de achiziții publice, și anume, lipsa transparenței privind atribuirea contractelor de achiziții publice prin procedura de negociere fără publicarea unui anunț de participare.  |
| **Principalele prevederi ale proiectului și evidențierea elementelor noi** |
| Regulamentul cu privire la achizițiile publice folosind procedura de negociere, conturează procesul de negociere prin care autoritatea contractantă se consultă şi negociază clauzele contractuale cu unul sau mai mulți furnizori, executanți sau prestatori. Elementele noi ale proiectului sunt:* derularea procedurilor de negociere exclusiv prin utilizarea Sistemului Informațional Automatizat ”Registru de stat al achizițiilor publice”;
* atribuirea unui contract de achiziții publice pentru bunuri și servicii prin procedura de negociere cu publicarea prealabilă a unui anunț de participare folosind licitația electronică.

Prin proiectul menționat, se propune a fi reglementat un mecanism transparent de desfășurare a procedurilor de negociere, promovând concurența și utilizarea eficientă a banilor publici.  |
| **Fundamentarea economico-financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Întrucât prezentul proiect este elaborat în contextul noilor modificări legislative, iar în redacția nouă schimbările și completările necesare pentru ajustarea Hotărârii de Guvern nr.668/2016 privind aprobarea Regulamentului cu privire la achizițiile publice folosind procedura de negocieri, depășesc 30%, se impune abrogarea actului normativ nominalizat.Ținând cont de prevederile art. II, alin. (2) din Legea nr.169/2018 pentru modificarea Legii nr.131/2015 privind achizițiile publice, se propune data intrării în vigoare a prezentei hotărâri, data publicării în Monitorul Oficial. |
| **Avizarea și consultarea publică a proiectului** |
| În scopul respectării prevederilor Legii nr.239 din 13 noiembrie 2008 privind transparența în procesul decizional, proiectul hotărârii Guvernului pentru aprobarea Regulamentului privind achizițiile publice folosind procedura de negociere se plasează pe pagina web oficială a Ministerului Finanțelor [www.mf.gov.md](http://www.mf.gov.md), în compartimentul „Transparența decizională”, la rubrica „Procesul decizional”, precum și pe portalul [www.particip.gov.md](http://www.particip.gov.md). Proiectul se remite spre avizare Ministerului Economiei și Infrastructurii, Agenției Naționale pentru Soluționarea Contestațiilor, Agenției Achiziții Publice, Consiliul Concurenței, Instituției Publice „Centrul de Tehnologii Informaționale în Finanțe”, Ministerului Justiției și Centrului Național Anticorupție.  |

**MINISTRU**   **Ion CHICU**